মেহেরগড়
মেহেরগড় (Urdu : م‍ﮩ‍رگڑھ , বেলুচ : Mehrgaŕh) একটি নব্যপ্রস্তরযুগীয় প্রত্নতাত্ত্বিক স্থান, যার সময়কাল ৭,০০০ - ২৫০০/২০০০ খ্রিস্টপূর্বাব্দ। এটি পাকিস্তানের বেলুচিস্তানের কাচ্চি সমভূমিতে অবস্থিত সিন্ধু উপত্যকার পশ্চিমে এবং বর্তমান পাকিস্তানের কোয়েটা, কালাত ও সিবি শহরের মধ্যে এবং বোলান গিরিখাতের নিকটে। ফরাসী প্রত্নতাত্ত্বিক জাঁ ফ্রাঁসোয়া জারিজ ও ক্যাথরিন জারিজ পরিচালিত একটি প্রত্নতাত্ত্বিক দল ১৯৭৪ সালে এই স্থানটি আবিষ্কার করেন এবং ১৯৭৪ থেকে ১৯৮৬ ও ১৯৯৭ থেকে ২০০০ সাল পর্যন্ত নিরবচ্ছিন্নভাবে এর খননকাজ চালিয়ে যান। এখন পর্যন্ত মোট ছয়টি টিলা থেকে প্রায় ৩২,০০০ প্রত্নতাত্ত্বিক নিদর্শন সংগ্রহ করা হয়েছে। মেহেরগড়ের মোট ক্ষেত্রফল ৪৯৫ একর (২ বর্গকিলোমিটার), এখানকার প্রথম বসতি ছিল এর উত্তর-পূর্ব কোণের একটি ছোট্ট কৃষিনির্ভর গ্রাম, যার সময়কাল ৭,০০০ থেকে ৫,৫০০ খ্রিস্টপূর্বাব্দের মাঝামাঝি।